Midweek 21 Maart 2018 | NG Nelspruit Suid
Teksgedeelte: Rom. 6:1-14; Joh. 11:25
Boodskap: Jy het seker al gesien die rimpel-effek wat ‘n klippie veroorsaak as jy dit in water gooi. Die Bybel praat van die invloed van Adam en Eva se oortreding op ons lewe. Ek en jy ervaar dit elke dag aan ons lywe. In Johannes 11:25 verklaar Jesus dat Hy die opstanding en die lewe is. As ek en jy onsself aan Hom verbind (glo), dan hoef ons, ons nie te laat onderkry deur die rimpel-effek nie.
Deur ons verbondenheid aan Christus is ons ou lewe saam met Christus begrawe en het ons ook saam met Hom opgestaan uit die dood. Ek en jy is deur Hom herskep. Totaal nuut gemaak, daarom verwag Hy van jou om ‘n nuwe lewe te lei.
In Ef. 2:10 stel Paulus dit duidelik dat Christus ons geskep (weer nuut gemaak) het om ons lewe te wy aan die goeie dade waarvoor Hy ons bestem het. As nuwe skepsel is jy bestem om anders te lewe. Romeine 6:11 bevestig dit deur te sê dat ons vir die sonde dood is, maar nou vir God lewe.
Hy help ons ook om hierdie opstandingslewe te leef. In 2 Petrus 1:3 sê Hy dat ons alles het wat nodig is om te lewe en Hom te dien. God het jou dus alles gegee wat jy nodig het om die opstandingslewe te leef. Daarom kan ek glo dat as Hy sê Hy is die opstanding en die lewe dat ek ook daaraan deel het deurdat ek in Hom glo.
Gebed: Jesus, dankie dat u die opstanding en die lewe is en dat ek ook deur my verbondenheid aan U deel het aan die opstanding en nuwe lewe.
Daar is hierdie week besoek afgelê by twee senior burgers wat verjaar het.
Tannie Audrey Vos het 86 geword op 14 Maart en tannie Julie Burger het op 16 Maart haar 80ste verjaardag gevier.